FI Euroopan unionin virallinen lehti CE 88/209

(2004/C 88 E/0217)

KIRJALLINEN KYSYMYS E-0763/04

esittäjä(t): José García-Margallo y Marfil (PPE-DE) komissiolle

(11. maaliskuuta 2004)

Aihe: Julkisten viranomaisten rooli rahoituspalvelujen toimintasuunnitelman seurannassa

Komission rahoituspalvelujen toimintasuunnitelman seurannassa julkisilla viranomaisilla, erityisesti kansallisilla viranomaisilla, tulee olemaan merkittävä rooli eri direktiivien säännösten, erityisesti toisen tason säännösten, täytäntöönpanossa.

Ovatko nykyisin käytössä olevat rakenteet ja etenkin kansalliset valvonta- ja sääntelykomiteat riittävät saavuttamaan Lamfalussyn prosessissa määritellyn tavoitteen direktiivien teknisten säännösten joustavasta ja yhtenäisestä täytäntöönpanosta?

Onko niitä vahvistettava ja millä tavalla?

Frits Bolkesteinin komission puolesta antama vastaus

(28. huhtikuuta 2004)

EU:n toimielimet ovat vastikään päättäneet ulottaa rahoituspalvelujen uuden komitearakenteen koskemaan pankki- ja vakuutusalaa, työeläkkeitä sekä yhteissijoitusyrityksiä. Voimassa olevilla järjestelyillä voidaan varmistaa direktiivien teknisten säännösten joustava ja yhtenäinen täytäntöönpano.

Lamfalussyn raportissa määritetään Euroopan arvopaperimarkkinavalvojien komitean (Committee of European Securities Regulators, CESR) rooli tason 3 toimissa: eräs CESR:in päätehtävä on avustaa kansallisia viranomaisia niiden pyrkiessä tulkitsemaan ja täytäntöönpanemaan yhdenmukaisesti tason 1 ja 2 lainsäädäntöä.

Tähän liittyen CESR:

— laatii johdonmukaisia ohjeita kansallisella tasolla annettavia hallinnollisia säännöksiä varten;

— vertailee ja tarkistaa sääntelykäytänteitä, jotta varmistetaan tehokas täytäntöönpano EU:n laajuisesti, sekä määrittelee parhaat toimintatavat;

— tekee säännöllisin väliajoin vertaisarviointeja jäsenvaltioiden hallinnollisista säännöksistä ja sääntely-käytänteistä.

CESR aikoo pitää komission rinnakkaisia toimia täydentäviä ad hoc -kokouksia, joissa käsitellään markkinoiden väärinkäytöstä annettuun direktiiviin (1) liittyviä ongelmia.

Kun CESR laatii ohjeita tai antaa komissiolle asiantuntija-apua tasolle 2 kuuluvassa lainsäädännön laadinnassa, se pyrkii ratkaisuihin, jotka kaikki jäsenvaltiot voivat hyväksyä. Komission näkemyksen mukaan tämä prosessi edistää kansallisten viranomaisten toimien yhdenmukaisuutta niiden saattaessa yhteisön säädöksiä osaksi kansallista lainsäädäntöä ja soveltaessa niitä.

Pankki- ja vakuutusalalla Euroopan pankkivalvontaviranomaisten komitea (Committee of European Banking Supervisors, CEBS) ja Euroopan vakuutus- ja työeläkevalvontaviranomaisten komitea (Committee of European Insurance and Occupational Pensions Supervisors, CEIOPS) ovat vastikään aloittaneet toimintansa. Ne ovat keskeisessä asemassa pyrittäessä varmistamaan uuden lainsäädännön (esim. vakavaraisuusdirektiivi (CAD III) ja solvenssi II -direktiivi) yhdenmukainen soveltaminen.

CEBS on hyväksynyt kunnianhimoisen työohjelman, jolla pyritään varmistamaan valvontakäytänteiden lähentyminen tulevien vakavaraisuuspuitteiden keskeisillä osa-alueilla. Näitä ovat muun muassa luottoriskin ja operatiivisen riskin arvioinnissa sovellettavien sisäisten käytänteiden vahvistaminen sekä valvontamenettely, jolla hienosäädetään yksittäisiä pääomavaatimuksia.

Komissio tekee yhteistyötä kaikkien valvontakomiteoiden kanssa varmistaakseen parhaiden toimintatapojen täytäntöönpanon.

On huomattava, että komissio on ”perustamissopimuksen valvoja”, ja tämän vuoksi sen tehtäviin kuuluu valvoa yhteisön säädösten saattamista osaksi kansallista lainsäädäntöä ja täytäntöönpanon laatua jäsenvaltioissa. Komissio voi avustaa tulkinnassa ja luoda yhteyksiä, jotta täytäntöönpano helpottuu, säädökset saatetaan asianmukaisesti osaksi kansallista lainsäädäntöä eikä rikkomisesta johtuvia menettelyjä tarvitse aloittaa Euroopan yhteisöjen tuomioistuimessa. Nämä ovat Lamfalussyn prosessin mukaisia tason 4 toimia.

Euroopan arvopaperikomitean (European Securities Committee, ESC) toiminta on johtanut lukuisiin aloitteisiin (esimerkiksi yhteyspisteiden perustaminen kunkin ”Lamfalussyn direktiivin” täytäntöönpanoa varten). Suunnitteilla on myös useita kokouksia, joissa on tarkoitus päättää tulkintavälineistä, joilla helpotetaan markkinoiden väärinkäytöstä annetun direktiivin ja esitedirektiivin (2) täytäntöönpanoa. CESR:n toimet täydentävät komission määrätietoisia pyrkimyksiä yhteisön lainsäädännön täytäntöönpanon ja noudattamisen valvonnan tehostamiseksi.

(1) Euroopan parlamentin ja neuvoston direktiivi 2003/6/EY, annettu 28 päivänä tammikuuta 2003, sisäpiirikaupoista ja markkinoiden manipuloinnista (markkinoiden väärinkäyttö), EUVL L 96, 12.4.2003.

(2) Euroopan parlamentin ja neuvoston direktiivi 2003/71/EY, annettu 4 päivänä marraskuuta 2003, arvopapereiden yleisölle tarjoamisen tai kaupankäynnin kohteeksi ottamisen yhteydessä julkistettavasta esitteestä ja direktiivin 2001/34/EY muuttamisesta, EUVL L 345, 31.12.2003.